Arbitrul de linie înjurat de Andrey Rublev, la turneul de la Dubai, ar fi un român, Răzvan Enescu din Brașov, scrie ProSport. El face parte dintr-o echipă de 4, delegată din România pentru a oficia la competiția din Emiratele Arabe Unite.
Andrey Rublev a a oferit un moment șocant în semifinalele turneului de la Dubai, în timpul meciului cu kazahul Bublik, la scorul de 7-6, 6-7, 5-6. El a început să țipe chiar în fața lui Răzvan Enescu, reproșându-i românului că nu a dictat aut la o minge trimisă la limită de adversarul său. Rusul a fost descalificat după o consultare între arbitra de scaun și supervizorul concursului, chiar dacă Alexander Bublik s-a rugat de aceștia să revină asupra deciziei și să continue partida.
I-a strigat "nenorocitul dracului"
Kazahul a acces astfel în finala turneului dotat cu premii în valoare totală de 3,11 milioane de dolari, unde îl va înfrunta pe Ugo Humbert (Franța, 18 ATP), cel care a trecut de un alt rus, Daniil Medvedev (4 ATP) cu 7-5, 6-3.
Conform ProSport, la turneul de la Dubai au fost delegați patru arbitri din România. Cel intrat în gura lui Andrey Rublev a fost Răzvan Enescu, iar rusul a pierdut meciul la masa verde după ce a strigat "nenorocitul dracului", în limba maternă. Românul a raportat incidentul arbitrei de scaun și supervizorului de la Dubai, după ce a înțeles înjurătura jucătorului de tenis. Federația Internațională a întocmit un dicționar de înjurături în 13 limbi, pe care l-a pus la dispoziția arbitrilor.
Organizatorii au mers pe mâna românului
Dialogul dintre Rublev și supervizorul turneului a fost transcris și din el reiese de fapt că decizia organizatorilor a fost luată fără se se urmărească reluările, oficialii de la Dubai mergând pe mâna românului.
Supervizor: Andrey, acesta este un domn care vorbește limba rusă. El a spus...
Rublev: Am vorbit cu el în engleză! Și l-am întrebat cum de nu a putut să nu observe mingea lui trimisă în afara terenului.
Supervizorul către arbitrul de linie: Poți să repeți ce a spus?
Arbitrul de linie: Ați spus "'Nenorocitul dracului!' Cum de nu ai văzut?"
Supervizor: Aceasta este o descalificare. Așa spune el - și știe limba rusă.
Rublev s-a jurat că nu a strigat în rusă
Rublev: Nu am vorbit în rusă cu el!
Supervizor: El susține că da. Și dacă asta ați spus, atunci...
Rublev: Nu am spus asta.
Supervizorul către arbitrul de linie: Poți să repeți asta?
Rublev: Vorbești serios? (în rusă) Vorbești serios acum? Nici măcar nu am vorbit în rusă.
Arbitrul de linie: Dacă nu aș fi auzit, nu aș fi spus nimic.
Supervizor: Nu, nu, nu, haideți să ne calmăm. El vorbește rusă și știe ce ați spus.
Rublev: Dar eu nu am vorbit în rusă.
Supervizor: Nu știu, dar aceasta este o descalificare.
Rublev: Descalificare? Jur că nu...
Supervizorul către arbitrul de linie: A spus cumva "nenorocitul dracului"?
Acuzații că ar fi inventat totul
Rublev: Nu am spus "nenorocit". Cum adică "nenorocit"? Nu am spus așa ceva! Asta e o minciună uriașă! Jur că nu am spus așa ceva.
Supervizor: Va trebui să mă uit la video. Dar aceasta este o descalificare.
Rublev: Cum poți avea încredere...
Supervizor: A vorbit în rusă.
Rublev: Nu se poate așa ceva. Nu! Nu puteți face asta.
După descalificare, Rublev s-a adresat din nou supervizorului cu o cerere de verificare a camerelor: "Poți să verifici mai întâi camerele și apoi să ai încredere în el? El ar putea inventa orice. Poate intenționat". Acest lucru nu s-a întâmplat, iar Rublev va pierde premiul în bani, punctele și va părăsi și Top 5 ATP începând de luni.